**Ford Edge -konsepti ensimmäistä kertaa esillä Euroopassa; esimakua uudesta isosta katumaasturista**

* Uusi Edge-konsepti ensiesitellään Euroopassa Fordin Go Further -tapahtumassa Barcelonassa 2 500 median, jälleenmyyjän ja työntekijän edustajille
* Edge-konsepti antaa esimakua teknologioista, dynaamisesta muotoilusta ja käsityöntarkasta viimeistelystä, joita tämä uusi, isokokoinen katumaasturi edustaa saapuessaan eurooppalaisille asiakkaille
* Yhdysvalloissa jo suuren suosion saavuttanut Edge on lisä Euroopan Fordin katumaastureiden mallistoon, johon kuuluvat jo keskikokoinen Kuga ja uusi pienikokoinen katumaasturi EcoSport. Edge on yksi niistä 25 autosta, jotka Ford tuo markkinoille seuraavan viiden vuoden aikana.
* Autoon on tulossa uusia, edistyksellisiä teknologioita, kuten automaattinen pysäköintiavustin ja törmäyksenestojärjestelmä, joita Ford kehittää parhaillaan. Nämä teknologiat antavat esimakua tulevaisuuden puoli- ja täysautomaattisista toiminnoista.
* Virtaviivainen ulkomuoto viestii urheilullisuudesta, voimasta ja tehokkuudesta, sisätilat on puolestaan viimeistelty ensiluokkaisilla materiaaleilla käsityöntarkasti ylittäen selkeästi tämän autoluokan standardit.

**Helsinki, 5.12.2013** – Uusi Edge-konsepti ensiesitellään tänään Fordin Go Further   
-tapahtumassa Barcelonassa 2 500 median, jälleenmyyjän ja työntekijän edustajille.

Konseptin paljasti Jim Farley (Executive Vice President of Ford Global Marketing, Sales and Service and Lincoln). Se antaa esimakua niistä teknologioista ja siitä muotoilusta ja käsityöntarkasta viimeistelystä, jotka ovat Fordin tulevaisuutta suurten katumaasturien luokassa Euroopassa.

Edge-konseptissa on myös uusia teknologioita, kuten napin painalluksella tai kauko-ohjauksella toimiva automaattinen pysäköintiavustin, jota voi ohjata niin auton sisältä kuin ulkopuolelta.

Edge on saavuttanut suuren suosion Yhdysvalloissa ja muuallakin maailmassa. Se on ensimmäinen Fordin suurikokoinen katumaasturi, joka tulee Euroopan markkinoille, ja yksi niistä 25 autosta, jotka Ford tuo markkinoille seuraavan viiden vuoden aikana.

Fordilla on tulevaisuudessa tarjota kattava mallisto erikokoisia katumaastureita eurooppalaisille asiakkailleen. Edge liittyy joukkoon, johon kuuluvat sen lisäksi kompakti ja ketterä EcoSport sekä hiljattain uudistunut Ford Kuga. EcoSport saapuu Suomeen 2015.

”Fordin katumaasturien mallisto merkitsee suurta kasvumahdollisuutta meille sekä globaalisti että Euroopassa”, Farley kertoo. ”One Ford -strategiaan perustuvassa mallistossa autoilla on samanlainen moderni ulkoasu, älykkäitä teknologioita ja Edge-konseptin edustama kyvykkyys. Nämä ominaisuudet auttavat erottamaan Fordin muista.”

Ford Edge -konseptia voi kuvailla seuraavilla sanoilla: virtaviivainen, sporttinen, kyvykäs ja taloudellinen. Kun näihin yhdistetään kuljettajaa helpottavia teknologioita, on kasassa paketti, jota asiakkaat arvostavat ja joka lopulta vaikuttaa siihen, että koko segmentin kysyntä kasvaa maailmanlaajuisesti.

”Täysin uusi Ford Edge -konsepti antaa eurooppalaisille kuluttajille mahdollisuuden tutustua Fordin kalliimman hintaluokan katumaasturiin, joka on pian heidän saatavillaan”, sanoo Stephen Odell (Ford Executive Vice President, Europe, Middle East and Africa). ”Markkinassa on nähtävissä korkealuokkaisten tuotteiden vahva kysyntä. Statuksen lisäksi asiakkaita houkuttaa vapauden ja varmuuden tunne tiellä.”

Euroopassa myydään hyvin varusteltuja autoja, ja muun muassa S-MAXeista 70 prosenttia on parhaiten varusteltuja malleja. Edge vastaa arvokkaampien, teknologisesti edistyksellisten ja ajettavuudeltaan sekä ajodynamiikaltaan parhaiden katumaastureiden kysyntään. Katumaastureiden myynti on kasvanut 6,5 prosentista 11,9 prosenttiin vuosina 2005–2012. Ford ennustaa katumaastureiden myynnin kasvavan Euroopassa 22 prosentilla vuosina 2013–2018.

IHS Automotiven tilastojen mukaan globaali katumaastureiden myynti kasvoi 45 prosenttia vuosina 2007–2012. Segmentin autoja myydään vuosittain yli 13 miljoonaa, mikä on 17 prosenttia koko automarkkinasta.

**Uudet ominaisuudet tekevät autoista viisaampia ja kuljettajista parempia**

Ford Edgen kuljettajaa avustavat teknologiat ja puoliautomaattiset toiminnot antavat viitteitä Fordin tulevaisuuden tarjonnasta. Antureihin perustuvat teknologiat ovat tulevaisuuden automatisoidun ajamisen peruspilareita. Ne tekevät ajamisesta turvallisempaa ja tehokkaampaa.

[Automaattinen pysäköinti](http://www.youtube.com/watch?v=dQjntXvMVTE&feature=youtu.be)avustin -toiminto on prototyyppivaiheessa. Se perustuu Fordin pysäköintiavustimeen, ja sen avulla auton saa pysäköityä nappia painamalla tai jopa kauko-ohjainta käyttäen. Järjestelmä pystyy etsimään rinnakkaispysäköintipaikan käyttäen ultraääniantureita ja kuljettaja voi odottaa auton ulkopuolella sen siirtyessä pois ahtaasta pysäköintitilasta ennen kuin nousee itse autoon.

Ford on myös aloittanut tutkimusprojektin parantaakseen [törmäyksenestojärjestelmää](http://www.youtube.com/watch?v=nYLwJY3CU18&feature=youtu.be). Kehitteillä oleva auto varoittaa kuljettajaa, jos se havaitsee edessä samalla kaistalla hitaasti liikkuvan tai pysähdyksissä olevan kohteen. Mikäli kuljettaja ei hälytyksestä huolimatta ohjaa autoa väistääkseen kohdetta tai jarruta, järjestelmä ohjaa ja jarruttaa estääkseen törmäyksen.

Mukautuva ohjausjärjestelmä tekee ohjaamisesta alhaisilla nopeuksilla merkittävästi helpompaa. Ohjaus tuntuu kaikissa olosuhteissa luotettavalta ja mukavalta. Teknologia perustuu Fordin EPAS-ohjaustehostinjärjestelmään. Se hallitsee kuljettajan ohjauspyörällä tekemää liikettä suhteessa tien pinnan aiheuttamaan liikkeeseen. Se tarkoittaa, että alhaisilla nopeuksilla ajettaessa, esimerkiksi pysäköitäessä tai poistuttaessa pysäköintipaikalta, kuljettaja pääsee paljon helpommalla.

**Huomisen teknologiaa saatavissa jo tänään**

Fordille on ensisijaisen tärkeää kehittää teknologioita, joiden ansiosta ihmiset tuntevat olonsa varmemmaksi ja turvallisemmaksi. Ford Edge -konseptissa on monia automatisoituja kuljettajaa avustavia teknologioita, joista jo nyt ovat saatavilla esimerkiksi seuraavat:

* [Pysäköintiavustin](http://www.youtube.com/watch?v=eaFeHYDcLbA),joka helpottaa taskupysäköintiä käyttämällä antureita ja ohjausjärjestelmää avustaakseen auton pysäköintipaikkaan kuljettajan painaessa tarvittaessa kaasua ja jarrua. Se on saatavana Euroopassa Focukseen, Kugaan, C-MAXiin ja Grand C-MAXiin.
* [Kaistanpitoavustin](http://www.youtube.com/watch?v=l_mUyQmxJQY),jossa eteenpäin suunnatut kamerat tutkivat edessä olevaan tien pintaa ja kaistamerkintöjä. Järjestelmä seuraa auton liikkeitä ja sen liukuessa pois kaistalta antaa varoitusmerkin ravistamalla ohjauspyörää. Jos kuljettaja ei reagoi siihen, auto ohjaa itsensä takaisin kaistan keskelle. Tämä ominaisuus on saatavilla Euroopassa Focukseen, Kugaan, C-MAXiin ja Grand C-MAXiin.
* Aktiivinen vakionopeudensäädin ja Forward Alert -toiminto, joka käyttää tutkaa havaitsemaan edessä ajavan auton ja voi säätää ajonopeutta tarvittaessa. Ominaisuus on Euroopassa Focuksessa, Kugassa, Mondeossa, Galaxyssa ja S-MAXissa.
* [Kuolleen kulman valvontajärjestelmä](http://www.youtube.com/watch?v=DI-efepR0Bg) (BLIS) käyttää auton takakulmiin sijoitettuja tutka-antureita tarkkailemaan auton vieressä ja takana olevaa tilaa. Sivupeilissä vilkkuu varoitusvalo, jos toinen auto on niin sanotussa kuolleessa kulmassa. Tämä ominaisuus on saatavana Focukseen, Kugaan, C-MAXiin ja Grand C-MAXiin, Mondeoon, Galaxyyn ja S-MAXiin.

**Virtaviivainen ja urheilullinen ulkomuoto**

Uusi Ford Edge -konsepti on veistoksellinen, sulava ja urheilullinen. Se näyttää lähtötelineissä olevalta juoksijalta leveine hartioineen. Kalteva etusäleikkö määrittää myös konepellin muotoa, joka on samaan aikaan vahva mutta kompakti.

Edge-konseptissa on uusi versio aktiivisesta etusäleiköstä. Se avautuu ja sulkeutuu automaattisesti säilyttääkseen ihanteellisen moottorilämpötilan ja maksimoidakseen aerodynaamisen tehokkuuden. Ainutlaatuiset ilmanohjaimet ohjaavat ilmavirran auton etuosasta eturenkaiden kotelon kautta auton sivuille. Yhdessä Auto-Start-Stop-toiminnon kanssa tällä on merkittävä vaikutus auton polttoaineen kulutukseen.

Sekä ajo- että takavaloissa on käytetty LED-valoja. Ajovalot ovat täysin valkoiset, ja kaukovaloissa yksittäiset LEDit valaisevat kristallisia kuutiomaisia kennoja.

Kirkas keltainen suuntavilkku paljastuu kromiumpion mikroskooppisten reikien läpi täydentäen ajovalon kapeaa ulkonäköä. Takavalot ovat toteutettu samalla tavalla, nerokkaasti ja tyylikkäästi yhdistyen umpioihin.

Auton värinä on uusi Copper Flame, joka on uudistettu versio nykyisestä Fordin suosikkiväristä.

**Parempi ammattitaito, hienostuneet värit ja arvokkaat materiaalit**

Ylellisiin sisustuselementteihin kuuluvat nahkainen, käsintikattu kojelauta, 10 tuuman näyttö ääniohjauksella ja kosketusnäytöllä toimivalle Ford SYNCille, dynaaminen keskikonsoli ja mekaaninen vaihdekeppi. Kromilistat koristavat käsinojaa, ovenkahvaa ja ilmaventtiilejä. Kynnyslevyjen kiiltävän hopeisten reunojen sisäpuolella on mattamusta pinta ja LED-valoilla valaistu Edge-merkki.

Käsityöntarkka työ ja upeat materiaalit kuvaavat Ford Edgen sisätiloja. Ylempi kojelauta, keskikonsoli ja ovet on viimeistelty mustalla nupukkinahalla.

“Halusimme auton sisätilojen olevan yhteneväiset auton ulkoisen olemuksen kanssa”, kertoo Hak Soo Ha (Interior Design Manager). “Kutsumme sisätiloja dynaamiseksi turvapaikaksi, koska siinä yhdistyy ulkokuoren energia ylelliseen ohjaamoon. Sen muodot saavat aikaan dynaamisen, liikkeeltä tuntuvan vaikutelman, joka rauhoittaa, muttei väsytä.”

Kuparia on käytetty tehostevärinä matoissa ja kojelaudassa. Nahkaistuimissa on ensiluokkaiset tikkaukset ja korostukset niin pääntuissa kuin hartioiden kohdalla.

“Ford on luvannut tuoda arvokkaaman hintaluokan suurempikokoisen katumaasturin Eurooppaan täydentämään nykyistä, Kugasta ja EcoSportista koostuvaa mallistoa”, Odell sanoo. “Edge-konsepti edustaa teknologisesti kehittynyttä autoa, joka ei ainoastaan täytä vaan ylittää tähän kasvavaan segmenttiin kohdistuvat odotukset.”

# # #

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 180 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 67 000 henkilöä. Euroopassa toimii myös Ford Motor Credit Company ja Ford Customer Service Division sekä 22 tuotantolaitosta, joista 13 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

(09) 351 700

[rsalin1@ford.com](mailto:rsalin1@ford.com)